## Naredba o vrstama mjerila za koje se provodi mjeriteljski nadzor

### NN 93/1994 (16.12.1994.), Naredba o vrstama mjerila za koje se provodi mjeriteljski nadzor

# DRŽAVNI ZAVOD ZA NORMIZACIJU I MJERITELJSTVO

Na temelju članka 21. stavka 1. Zakona o mjeriteljskoj djelatnosti ("Narodne
novine", br. 11/94) ravnatelj Državnog zavoda za normizaciju i mjeriteljstvo
donosi

## NAREDBU

### O VRSTAMA MJERILA ZA KOJE SE PROVODI MJERITELJSKI NADZOR

1 Mjeriteljski nadzor obvezatno se provodi za:

1) mjerila koja se upotrebljavaju u trgovačkim poslovima kod kojih se
cijena predane robe odnosno izvršene usluge određuje na temelju mjerenja,
a služe za određivanje:

- duljine, ploštine i obujma;

- toplinske energije i toplinske snage, električne energije i električne
snage;

- protoka tekućina i plinova;

- mase i gustoće;

- viskoznosti;

- udjela koje tvari u smjesi, sadržaja vode u mastima, sadržaja masti
u mlijeku i mliječnim proizvodima, vlažnosti zrna žitarica i sjemenki uljarica
te gustoće žitarica;

- cijene prijevoza u cestovnim vozilima za prijevoz putnika i cijene
prijevoza roba koje naplaćuju javne prijevozne ustanove i poduzeća;

- vremena kod naplate parkirališnog prostora.

2) mjerila koja se upotrebljavaju za utvrđivanje poreza i davanja

3) mjerila koja se upotrebljavaju u pripremi službenih izvještaja u
sudbenim i upravnim postupcima

4) geodetska mjerila koja se upotrebljavaju za katastarske izmjere

5) mjerila koja se upotrebljavaju u zdravstvu, veterinarstvu, dijagnostici
i medicinskoj obradi ljudi i životinja te ispitivanju lijekova, i to:

- mjerila koja služe za mjerenje fizičkih osobina ljudi i životinja
(visine, težine, temperature, krvnog i plućnog tlaka, respiratornog obujma
i parametara govora, sluha i vida) ;

- mjerila koja služe za nadzor pacijenata i bolnice;

- mjerila koja se upotrebljavaju u kemijskim i biologijskim analizama
(uključujući i brojenje) za utvrđivanje prisutnosti biologijskih vrsta
i kemijskih tvari te određivanje njihova sadržaja, koncentracije i broja.

6) mjerila koja se upotrebljavaju u zaštiti okoliša, zaštiti na radu
i zaštiti od nesreća, i to:

- mjerila buke, vibracija, ionizacijskog i neionizacijskog zračenja;

- mjerila za mjerenje zagađenosti zraka, vode, tla i prehrambenih proizvoda;

- mjerila za određivanje vrijednosti fizičkih veličina i provjeru održavanja
dopuštenih granica tih veličina u zaštiti na radu i sprečavanju nesreća.

7) mjerila koja se upotrebljavaju za nadzor prometa:

- mjerila za nadzor ograničenja brzine u cestovnom prometu;

- mjerila za nadzor rada posada na motornim vozilima;

- mjerila i otkrivala za utvrđivanje alkohola u dahu;

- mjerila za analizu ispušnih plinova motornih vozila;

- mjerila za provjeru najvećeg dopuštenog osovinskog opterećenja vozila;

- mjerila za provjeru tlaka u gumama vozila;

- mjerila za određivanje kočne sile po obodu kotača kod vozila na motorni
pogon.

2. Mjeriteljski se nadzor provodi i za uređaje koji su uključeni u sustav
tarifiranja, i to:

- davače tarifnih impulsa i satne uredaje koji se upotrebljavaju za
promjenu tarife u telefonskom prometu i prometu prijenosa podataka;

- satne uređaje koji se upotrebljavaju u mjernim skupinama za mjerenje
električne energije, a služe za promjenu tarife.

3. Odredbe točke 1. ove naredbe za složena mjerila odnose se na sve
elemente mjernog lanca, odnosno mjerne instalacije, kao i na pomoćne uređaje
za očitavanje ili bilježenje cijene koji su pridruženi mjernim uredajima.

4. Ako se vrijednost koje veličine iz točke 1. ove naredbe određuje
mjerenjem više različitih fizičkih veličina, mjeriteljski se nadzor provodi
nad svim mjerilima koja služe za određivanje tih fizičkih velićina.

Mjeriteljski se nadzor nad mjerilima iz stavka 1. ove točke provodi
ili za svako pojedinačno mjerilo posebno ili za složeni mjerni sklop kao
cjelinu.

5. Iz odredaba točke 1. ove naredbe izuzimaju se

- mjerila za koja u skladu s člankom 22. Zakona o mjeriteljskoj djelatnosti
nisu propisank mjeriteljski zahtjevi koje ta mjerila moraju zadovoljavati;

- mjerila namijenjena izvozu;

- mjerila koja služe isključivo kao pokazni uzorci za gospodarsku promidžbu
na izložbama i sajmovima.

6. Mjeriteljski se nadzor ne provodi nad:

- mjerilima koja se upotrebljavaju isključivo za nadzor i upravljanje
tehnološkim procesima i energetskim sustavima;

- mjerilima koja se upotrebljavaju u znanstveno istraživačke svrhe ;

- mjerilima koja se upotrebljavaju kao učila;

- mjerilima koja se upotrebljavaju isključivo za osobnu uporabu.

7. Na dan stupanja na snagu ove naredbe prestaje vrijediti Naredba o
određivanju vrsta mjerila za koja je obavezno ispitivanje tipa i pregled
mjerila ("Narodne novine", 53/91 ).

8. Ova naredba stupa na snagu osmog dana od dana objave u "Narodnim
novinama".

Urbroj : 558-03/1 -94-1

Klasa: 011-02/94-03/04

Zagreb, 1. prosinca 1994.

Ravnatelj Državnog zavoda za normizaciju i mjeriteljstvo

**Aleksandar Čaklović, dipl. inž., v. r.**

Naredba, NN 93/1994-1608